**Zmluva o využívaní softvéru a s ním súvisiacich služieb**

uzatvorená podľa ust. § 269 ods. 2 zákona č. 513/1991 Zb. Obchodného zákonníka v znení neskorších predpisov

(ďalej len „Zmluva“)

**Čl. I**

**Zmluvné strany**

**Poskytovateľ:** **Paysy s. r. o.**

 **Vajanského 1955/58, Piešťany, 921 01**

 IČO: 50 835 271

 DIČ: 2120499689

 IČ DPH: SK2120499689

Zapísaný v obchodnom registri Okresného súdu Trnava, Odd: Sro, vložka č. 39845/T

Zastúpený: Bc. Mário Potoček, Mgr. František Ferančík – konatelia

Bankové spojenie: Fio Banka, a. a., pobočka zahraničnej banky

IBAN: SK4483300000002501235966

Mobil: +421 907 861 284

Email: info@paysy.sk

(ďalej len „poskytovateľ“)

a

**Objednávateľ Liptovská knižnica Gašpara Fejérpataky-Belopotockého v Liptovskom Mikuláši**

 **Štúrova 56, 031 80 Liptovský Mikuláš**

IČO: 36145220

 DIČ: 2021423338

 Zastúpený: Mgr. Marcela Feriančeková - riaditeľka

 Bankové spojenie: Štátna pokladnica

 IBAN: SK2581800000007000481483

 Mobil: +421 905 270 460

 E-mail: kniznicagfb@kniznicagfb.sk

 (ďalej v texte len „objednávateľ“)

sa dohodli na uzavretí tejto zmluvy s nasledovným obsahom:

**Čl. II**

**Základné ustanovenia**

1. Poskytovateľ v rámci predmetu svojej podnikateľskej činnosti vyvinul softvér, ktorý umožňuje spracovanie, administratívu a správu prijatých platieb od tretích osôb (ďalej len „program Paysy“). Zároveň softvér slúži na manažovanie členskej základne, komunikáciu s členmi a vystavovanie a manažment členských kariet v digitálnej podobe. Program Paysy je výsledkom tvorivej duševnej činnosti a poskytovateľ je autorom programu Paysy, pričom program Paysy podlieha autorskému právu a jedine poskytovateľ je oprávnený rozhodovať o jeho využívaní.
2. Účelom tejto zmluvy je prostredníctvom programu Paysy:
	1. uľahčiť objednávateľovi prijatie, spracovanie, evidenciu prijatých finančných platieb od tretích osôb, zabezpečenie prehľadnosti jednotlivých finančných platieb od tretích osôb pre objednávateľa;
	2. vystavovať a spravovať členské karty najmä a nielen v digitálnej podobe;
	3. zabezpečenie zjednodušenej komunikácie objednávateľa s tretími osobami prostredníctvom mailu, sms správ, digitálnej členskej karty alebo prostredníctvom iných komunikačných kanálov;
	4. implementovať informácie o úkonoch uvedených v bode 2.1. a 2.2. do knižnično-informačného systému.
3. Objednávateľ prejavil záujem o služby, ktoré je možné prostredníctvom programu Paysy využívať a ktorých poskytovanie je viazané na využívanie programu Paysy.

**Čl. III**

**Predmet zmluvy**

1. Na základe tejto zmluvy sa poskytovateľ zaväzuje prostredníctvom programu Paysy poskytovať služby pre objednávateľa v rozsahu uvedenom v čl. VI tejto zmluvy a objednávateľ sa za služby poskytnuté poskytovateľom prostredníctvom programu Paysy zaväzuje zaplatiť dohodnutú odmenu podľa čl. V tejto zmluvy.

**Čl. IV**

**Miesto a čas plnenia predmetu zmluvy**

1. Zmluvné strany sa dohodli, že miestom plnenia predmetu zmluvy je sídlo - prevádzka poskytovateľa.
2. Zmluvné strany sa dohodli, že poskytovateľ je povinný začať plniť predmet zmluvy najbližší budúci pracovný deň po splnení povinností objednávateľa uvedených v čl. VI bod 2, 3 tejto zmluvy.
3. Poskytovateľ sa zaväzuje plniť predmet zmluvy prostredníctvom programu Paysy:
	1. každý pracovný deň od 08:00 hod. do 20:00 hod., v prípade plnenia podľa ods. 2.1 tejto zmluvy;
	2. nepretržite v prípade plnenia podľa ods. 2.2 tejto zmluvy;

**Čl. V**

**Odmena a platobné podmienky**

1. Zmluvné strany sa dohodli, že objednávateľ za vykonané služby prostredníctvom programu Paysy poskytovateľom zaplatí poskytovateľovi odmenu vo výške podľa platnej cenovej ponuky, ktorá tvorí prílohu č. 1 tejto zmluvy. Odmena poskytovateľovi nepatrí za testovaciu dobu podľa bodu 3. čl. IV tejto Zmluvy. Testovacia doba bude v trvaní 1 mesiac.
2. Zmluvné strany sa dohodli, že v odmene podľa čl. V bod 1 sú zahrnuté všetky náklady poskytovateľa spojené s vykonaním služieb prostredníctvom programu Paysy.
3. Objednávateľ sa zaväzuje zaplatiť odmenu podľa čl. V bod 1 tejto zmluvy bezhotovostným prevodom na účet poskytovateľa v lehote splatnosti uvedenej vo faktúre vystavenej poskytovateľom alebo priamym hotovostným vkladom na účet poskytovateľa uvedený v záhlaví tejto zmluvy.
4. Poskytovateľ sa zaväzuje vystaviť faktúru za vykonané služby prostredníctvom programu Paysy mesačne, vždy do 10. dňa v mesiaci, nasledujúceho po kalendárnom mesiaci, v ktorom boli služby prostredníctvom programu Paysy vykonané.
5. Poskytovateľ sa zaväzuje vystaviť faktúru v súlade s právnymi predpismi Slovenskej republiky. Faktúra musí obsahovať náležitosti daňového dokladu v súlade s ust. zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o dani z pridanej hodnoty“). V prípade, ak faktúra nebude vystavená v súlade so zákonom o dani z pridanej hodnoty, je objednávateľ oprávnený faktúru vrátiť poskytovateľovi za účelom jej opravy a do času doručenia novej opravenej faktúry nie je povinný zaplatiť odmenu za služby vykonané poskytovateľom. Lehota splatnosti faktúry začína plynúť dňom doručenia faktúry vystavenej v súlade so zákonom o dani z pridanej hodnoty. Splatnosť faktúry je 30 dní.
6. Odmena sa považuje za uhradenú dňom jej pripísania na účet poskytovateľa.

**Čl. VI**

**Práva a povinností zmluvných strán**

1. Poskytovateľ sa zaväzuje vykonať pre objednávateľa prostredníctvom programu Paysy služby, najmä spravovať platby od tretích osôb, s ktorými má objednávateľ uzatvorený záväzkový alebo iný právny vzťah, na základe ktorého realizujú tretie osoby platby na účet objednávateľa a objednávateľ je oprávnený ich od tretích osôb prijímať, vykonať evidenciu a administratívu týchto platieb, priradiť platbu k tretej osobe, roztriediť platby od tretích osôb podľa kritérií definovaných objednávateľom, spracovať súhrn prijatých platieb od tretích osôb tak, aby mal objednávateľ možnosť rýchlej a prehľadnej kontroly prijatých platieb od tretích osôb.
2. Poskytovateľ sa zaväzuje umožniť objednávateľovi vystavovať a spravovať členské karty v systéme PAYSY najmä a nielen v digitálnej podobe. Karty budú vystavené na meno alebo budú anonymné. Dizajn karty a obsah na nej uvedený je predmetom dohody zmluvných strán, avšak za obsah zodpovedá objednávateľ.
3. Poskytovateľ sa zaväzuje umožniť prostredníctvom systému PAYSY zabezpečiť komunikáciu medzi objednávateľom a tretími osobami, ktoré sú evidované v systéme, zaslaním mailu, SMS správy alebo notifikácie na digitálnu členskú kartu.
4. Objednávateľ je povinný písomne najneskôr do 10 pracovných dní odo dňa podpisu tejto zmluvy oznámiť poskytovateľovi číslo účtu vo formáte IBAN (ďalej len „IBAN“), v súvislosti s ktorým bude poskytovateľ plniť predmet tejto zmluvy. Objednávateľ sa zaväzuje poskytnúť IBAN všetkým tretím stranám, ktorých platby je oprávnený objednávateľ prijať a v súvislosti s ktorým má poskytovateľ vykonať služby prostredníctvom programu Paysy.
5. Objednávateľ je povinný písomne najneskôr do 10 pracovných dní odo dňa podpisu tejto zmluvy, zaslať poskytovateľovi všetky údaje, ktoré od neho poskytovateľ vyžiada a ktoré sú nevyhnutne potrebné k tomu, aby mohol poskytovateľ začať vykonávať prostredníctvom programu Paysy služby vymedzené v čl. VI bod 1 tejto zmluvy (ďalej len „nevyhnutné údaje“). Zoznam nevyhnutných údajov zašle prostredníctvom emailu poskytovateľ objednávateľovi, ak tak neurobil ku dňu podpisu tejto zmluvy, najneskôr do 3 pracovných dní odo dňa podpisu tejto zmluvy.
6. Do času, kým objednávateľ neoznámi poskytovateľovi IBAN a nevyhnutné údaje, poskytovateľ nie je povinný plniť povinnosti vyplývajúce z tejto zmluvy a nedostáva sa do omeškania s plnením predmetu zmluvy.
7. Poskytovateľ sa zaväzuje po oznámení IBAN a nevyhnutných údajov objednávateľom vytvoriť účet v programe Paysy v lehote do 5 pracovných dní do dňa oznámenia IBAN a nevyhnutných údajov, ako aj iných údajov, ktoré bude poskytovateľ pre plnenie predmetu tejto zmluvy potrebovať od objednávateľa a objednávateľ je povinný v rámci súčinnosti mu tieto informácie bezodkladne na vyžiadanie poskytovateľa oznámiť (ďalej len „iné údaje“). V lehote uvedenej v prvej vete tohto bodu zmluvy je povinný poskytovateľ oznámiť objednávateľovi jeho prihlasovacie údaje, prostredníctvom ktorých je objednávateľ oprávnený prihlásiť sa do jeho účtu v programe Paysy.
8. Správnosť nevyhnutných údajov a iných údajov objednávateľ potvrdí odoslaním aktivačného mailu a to po prihlásení do jeho účtu v programe Paysy. Odoslaním aktivačného mailu sú odoslané tretím osobám určených objednávateľom informačné aktivačné maily pre účely využívania služieb prostredníctvom programu Paysy s podrobným popisom ich využitia tretími osobami.
9. Poskytovateľ sa zaväzuje zrealizovať školenie na oboznámenie sa s programom Paysy pre zamestnancov knižnice počas testovacej doby. Ďalšie informácie ohľadne fungovania systému budú poskytnuté na zákaznickej linke poskytovateľa na tel.čísle +421 902 874 659 alebo na emaily: help@paysy.sk.
10. Poskytovateľ počas trvania tejto zmluvy informuje vždy na začiatku každého ďalšieho mesiaca objednávateľa o možnostiach a o spôsobe triedenia prijatých platieb od tretích osôb za predchádzajúci mesiac tak, aby mal objednávateľ prehľad o prijatých platbách.
11. Poskytovateľ sa zaväzuje vykonávať služby prostredníctvom programu Paysy riadne a včas, s odbornou starostlivosťou, v súlade so všeobecne záväznými právnymi predpismi tak, aby bol naplnený účel tejto zmluvy.
12. Poskytovateľ je oprávnený poveriť na poskytovanie služieb prostredníctvom programu Paysy a na komunikáciu s objednávateľom niektorého zo svojich zamestnancov.
13. Poskytovateľ sa zaväzuje informovať objednávateľa v dostatočnom časovom predstihu pred uskutočnením zmien v poskytovaní služieb, ktoré budú mať najmä za úlohu skvalitnenie poskytovania služieb, ich rozšírenie, či vylepšenie. Poskytovateľ sa zaväzuje uskutočňovať zmeny v poskytovaných službách všetkým regionálnym knižniciam Žilinského kraja.
14. Objednávateľ sa zaväzuje zaplatiť v stanovenej lehote splatnosti odmenu za služby poskytované poskytovateľom prostredníctvom programu Paysy. V prípade omeškania objednávateľa so zaplatením dojednanej odmeny vzniká poskytovateľovi nárok na úhradu úroku z omeškania vo výške 0,05 % za každý deň omeškania.
15. Objednávateľ je povinný bez zbytočného odkladu poskytnúť poskytovateľovi na jeho požiadanie súčinnosť potrebnú za účelom riadneho plnenia premetu zmluvy. Zmluvné strany sú povinné poskytnúť si úplné, pravdivé a včasné informácie potrebné k riadnemu plneniu povinností vyplývajúcich z tejto zmluvy.
16. Objednávateľ je oprávnený požadovať od poskytovateľa zmenu v rozsahu vykonávania služieb prostredníctvom programu Paysy, pričom o tejto požiadavke informuje poskytovateľa písomne. Zmena rozsahu vykonávania služieb prostredníctvom programu Paysy musí byť odsúhlasená poskytovateľom.
17. Zmluvné strany sú povinné počas trvania tejto zmluvy, ako aj po jej zániku zachovávať mlčanlivosť o všetkých skutočnostiach, interných informáciách druhej zmluvnej strany a o údajoch, o ktorých sa dozvedeli počas trvania tejto zmluvy alebo pri rokovaní o uzavretí tejto zmluvy alebo ktoré si poskytli počas trvania tejto zmluvy a ktorých vyzradenie tretím osobám by mohlo byť na škodu alebo ujmu druhej zmluvnej strany. Zmluvné strany sa dohodli, že informácie v prvej vete bodu 14 čl. VI sú pre zmluvné strany dôverné, ako aj iné, ale nie výlučne, údaje, dáta, podklady, dokumenty, informácie, bez ohľadu na ich formu zachytenia, informácie o hospodárskych výsledkoch, finančné, účtovné informácie, informácie o technickom a programovom vybavení, know how, či podnikateľské stratégie.
18. V prípade porušenia povinnosti zachovávať mlčanlivosť podľa bodu 16 čl. VI. tejto zmluvy je zmluvná strana, ktorá túto povinnosť porušila, nahradiť škodu, ktorá v dôsledku porušenia povinnosti zachovávať mlčanlivosť, vznikla druhej zmluvnej strane.
19. Poskytovateľ má právo za účelom reklamy, prezentácie a marketingu zverejniť na webových stránkach prevádzkovaných poskytovateľom obchodné meno, názov alebo logo objednávateľa.

**Čl. VII.**

**Zodpovednosť za vady**

1. Objednávateľ je povinný ihneď po zistení vád plnenia predmetu zmluvy písomne (elektronicky na mailovú adresu poskytovateľa) oznámiť zistené vady. Objednávateľ je povinný charakterizovať poskytovateľovi zistenú vadu, popísať situáciu a činnosť, pri ktorej bola vada zistená, text chybového hlásenia, popr. zaslať scan chybového hlásenia.
2. Poskytovateľ po prijatí oznámenia vady objednávateľom potvrdí prijatie oznámenia vady a v závislosti od závažnosti vady plnenia predmetu zmluvy odstráni vady bez zbytočného odkladu, najneskôr do 48 hodín od momentu doručenia (aj elektronického) uplatnenia vád objednávateľom. V prípade, ak nie je v možnostiach poskytovateľa v dojednanej lehote vadu odstrániť, poskytovateľ oznámi objednávateľovi, v akej lehote bude vada odstránená. Ak poskytovateľ neodstráni vadu v lehote ním určenej, objednávateľ je oprávnený požadovať zaplatenie zmluvnej pokuty vo výške 0,1% z odmeny dojednanej podľa čl. V tejto zmluvy za každý deň omeškania s odstránením vady plnenia predmetu zmluvy. Zmluvná pokuta je splatná v lehote do 15 dní odo dňa doručenia písomnej výzvy na jej zaplatenie.
3. Poskytovateľ nezodpovedá za vady, ktoré nemohol ani pri vynaložení odbornej starostlivosti v čase plnenia predmetu zmluvy predpokladať.
4. Poskytovateľ nezodpovedá za vady plnenia predmetu zmluvy, ak ide o vady, ktoré vznikli v dôsledku údajov a informácii poskytnutých objednávateľom poskytovateľovi.
5. Poskytovateľ nezodpovedá za vady a v dôsledku nej spôsobenej škody, ktorú zapríčinila technická alebo iná prekážka, ktorá nastala nezávisle od poskytovateľa a ktorá mu neumožňovala odstrániť vadu.

**Čl. VIII**

**Doba trvania zmluvy, ukončenie zmluvy**

1. Zmluva sa uzatvára na dobu neurčitú.
2. Zmluvné strany sa dohodli, že zmluvu možno ukončiť:
	1. vzájomnou dohodou obidvoch zmluvných strán;
	2. výpoveďou – ktorákoľvek zmluvná strana je oprávnená túto zmluvu vypovedať bez uvedenia dôvodu. Výpovedná lehota je dva (2) mesiace a začína plynúť prvým dňom nasledujúceho mesiaca, ktorý nasleduje po mesiaci, v ktorom bola výpoveď doručená druhej zmluvnej strane.
	3. odstúpením od zmluvy, pričom:
		1. poskytovateľ je oprávnený odstúpiť od tejto zmluvy v prípade, ak objednávateľ nezaplatil v stanovenej lehote splatnosti odmenu za plnenie predmetu tejto zmluvy;
		2. objednávateľ je oprávnený odstúpiť od tejto zmluvy v prípade, ak poskytovateľ:
			1. neplní svoje povinnosti vyplývajúce z tejto zmluvy riadne a včas a svoje povinnosti si nesplní ani v dodatočnej lehote 30 dní odo dňa doručenia písomnej (elektronickej)výzvy na riadne plnenie predmetu tejto zmluvy;
			2. plní svoje povinnosti vyplývajúce z tejto zmluvy s vadami, ktoré ani na základe písomnej (elektronickej) výzvy objednávateľa neodstránil v lehote 30 dní odo dňa doručenia tejto výzvy na odstránenie vád.
		3. objednávateľ je oprávnený odstúpiť od tejto zmluvy aj v priebehu testovacej doby, a to bez uvedenia dôvodu.
3. Zmluvné strany sa dohodli, že dňom doručenia odstúpenia od zmluvy sa zmluva ruší od momentu doručenia odstúpenia druhej zmluvnej strane a nastávajú účinky odstúpenia od zmluvy.

**Čl. IX**

**Ochrana osobných údajov**

1. Pri používaní programu Paysy dochádza k spracovaniu osobných údajov v zmysle nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov (všeobecné nariadenie o ochrane údajov) (ďalej len „GDPR“) a podľa zákona č. 18/2018 Z. z. o ochrane osobných údajov a o zmene a doplnení niektorých zákonov. Pri spracúvaní osobných údajov vystupuje objednávateľ ako prevádzkovateľ v zmysle čl. 4 ods. 7 GDPR (na účely tohto článku ďalej len „prevádzkovateľ“) a poskytovateľ vystupuje ako sprostredkovateľ v zmysle čl. 4 ods. 8 GDPR (na účely tohto článku ďalej len „sprostredkovateľ“).
2. Touto zmluvou prevádzkovateľ poveruje sprostredkovateľa spracúvaním osobných údajov v jeho mene. Účelom spracúvania osobných údajov je poskytovanie služieb sprostredkovateľa prevádzkovateľovi v zmysle tejto zmluvy, t.j. využívanie programu Paysy a všetkých služieb, ktoré ponúka. Sprostredkovateľ bude spracúvať osobné údaje v súlade s touto zmluvou, GDPR a pokynmi prevádzkovateľa.
3. Povaha spracúvania osobných údajov vyplýva z charakteru vzťahu medzi prevádzkovateľom a sprostredkovateľom a prevádzkovateľom a tretími osobami, s ktorými má prevádzkovateľ uzatvorený záväzkový alebo iný právny vzťah, ktorých osobné údaje sú spracúvané používaním programu Paysy. Predmetom spracúvania je elektronické spracúvanie osobných údajov v rámci funkcionalít programu Paysy v rozsahu určenom prevádzkovateľom. Sprostredkovateľ bude s osobnými údajmi vykonávať len také spracovateľské operácie, ktoré sú nevyhnutné na zabezpečenie funkčnosti a prevádzkyschopnosti programu Paysy.
4. Doba spracúvania je stanovená počas trvania zmluvy alebo do vydania pokynu prevádzkovateľa adresovanému sprostredkovateľovi o ukončení spracúvania osobných údajov k určitému dňu.
5. Sprostredkovateľ bude spracúvať primárne bežné osobné údaje, najmä meno, priezvisko, email, číslo bankového účtu. Program Paysy umožňuje nastaviť spracúvanie aj iných osobných údajov zadaných Prevádzkovateľom vrátane osobitnej kategórie osobných údajov podľa čl. 9 GDPR, ak tieto Prevádzkovateľ spracúva. Sprostredkovateľ je v plnom rozsahu zodpovedný za to, že disponuje právnym základom pre spracúvanie osobných údajov a že splnil ďalšie povinnosti vyžadované v zmysle GDPR.
6. Dotknutými osobami sú tretie osoby, s ktorými má prevádzkovateľ uzatvorený záväzkový alebo iný právny vzťah (najmä jeho klienti) a ktorí z titulu tohto vzťahu poukazujú prevádzkovateľovi platby. Dotknutými osobami môžu byť aj deti klientov.
7. Sprostredkovateľ je povinný prijať a udržiavať primerané bezpečnostné opatrenia podľa čl. 32 GDPR.
8. Sprostredkovateľ je povinný zachovávať mlčanlivosť o osobných údajoch získaných od alebo v mene prevádzkovateľa a zabezpečí, aby sa osoby oprávnené spracúvať osobné údaje (napr. jeho zamestnanci alebo ďalší sprostredkovatelia) zaviazali, že zachovajú dôvernosť / mlčanlivosť o spracúvaných osobných údajoch prevádzkovateľa.
9. Sprostredkovateľ spracúva osobné údaje len na základe zdokumentovaných pokynov prevádzkovateľa, a to aj pokiaľ ide o prenos osobných údajov do tretej krajiny alebo medzinárodnej organizácie, s výnimkou prípadov, keď si to vyžaduje právo Únie alebo právo členského štátu, ktorému sprostredkovateľ podlieha; v takom prípade sprostredkovateľ oznámi prevádzkovateľovi túto právnu požiadavku pred spracúvaním, pokiaľ dané právo takéto oznámenie nezakazuje zo závažných dôvodov verejného záujmu.
10. Sprostredkovateľ je povinný pomáhať prevádzkovateľovi pri plnení povinnosti prevádzkovateľa reagovať na žiadosti o výkon práv dotknutej osoby a ďalších povinností prevádzkovateľa podľa čl. 32 až 36 s prihliadnutím na povahu spracúvania a informácie dostupné sprostredkovateľovi, na náklady prevádzkovateľa. V prípade doručenia žiadosti dotknutej osoby sprostredkovateľovi týkajúcej sa spracúvania jej osobných údajov (vrátane žiadostí predmetom ktorých je uplatnenie niektorého z práv dotknutej osoby podľa čl. 15 a nasl. GDPR), sprostredkovateľ bezodkladne takúto žiadosť spolu so stanoviskom zašle prevádzkovateľovi.
11. Po ukončení poskytovania služieb týkajúcich sa spracúvania na základe rozhodnutia prevádzkovateľa sprostredkovateľ všetky osobné údaje buď vymaže alebo vráti prevádzkovateľovi a vymaže existujúce kópie, ak právo Únie alebo právo členského štátu nepožaduje uchovávanie týchto osobných údajov.
12. Sprostredkovateľ je povinný bezodkladne oznámiť prevádzkovateľovi každé podozrenie, že došlo k porušeniu ochrany osobných údajov.
13. Sprostredkovateľ poskytne prevádzkovateľovi všetky informácie potrebné na preukázanie splnenia povinností v čl. 28 GDPR a umožní audity, ako aj kontroly vykonávané prevádzkovateľom alebo iným audítorom, ktorého poveril prevádzkovateľ, a prispieva k nim. Prevádzkovateľ znáša všetky náklady sprostredkovateľa podľa predchádzajúcej vety, vrátane administratívnych nákladov a nákladov sprostredkovateľa na právne poradenstvo.
14. Sprostredkovateľ je povinný dodržiavať podmienky zapojenia ďalšieho sprostredkovateľa podľa čl. 28 ods. 2 a 4 GDPR. Prevádzkovateľ týmto udeľuje sprostredkovateľovi všeobecné povolenie na zapojenie ďalšieho sprostredkovateľa za dodržania podmienok uvedených vo vyššie čl. 28 ods. 2 a 4 GDPR. Sprostredkovateľ je povinný primeraným spôsobom a preukázateľne informovať prevádzkovateľa o akýchkoľvek zamýšľaných zmenách v súvislosti s pridaním alebo nahradením ďalších sprostredkovateľov.
15. V zmysle zákona č.18/2018 Z. z. o ochrane osobných údajov v znení neskorších predpisov budú osobné údaje zhotoviteľa spracované, archivované a likvidované v súlade s platnými právnymi predpismi.

**Čl. X.**

**Záverečné ustanovenia**

1. Táto zmluva je vyhotovená v dvoch rovnopisoch, po jednom vyhotovení pre každú zmluvnú stranu.
2. Zmluva nadobúda platnosť dňom jej podpísania oboma zmluvnými stranami a účinnosť dňom nasledujúcim po dni jej zverejnenia na webovom sídle Objednávateľa: https://kniznicagfb.sk/.
3. Zmluvné strany sa dohodli, že túto zmluvu je možné meniť, dopĺňať, opraviť len vo forme písomných očíslovaných dodatkov alebo na základe vzájomného odsúhlasenia obsahu zmluvy obidvoma zmluvnými stranami prostredníctvom emailovej komunikácie.
4. Práva a povinností neupravené touto zmluvou sa riadia príslušnými ustanoveniami všeobecne záväzných právnych predpisov Slovenskej republiky. Zmluvné strany sa dohodli, že táto celá zmluva vrátane jej všetkých dodatkov, sa spravuje právnym poriadkom Slovenskej republiky. Rozhodným právom v prípade sporu je právo Slovenskej republiky.
5. Zmluvné strany sa dohodli, že prípadné spory týkajúce sa plnenia predmetu tejto zmluvy sa budú snažiť vyriešiť mimosúdne, vždy najprv vzájomným rokovaním zmluvných strán.
6. Zmluvné strany sa dohodli, že ak niektoré ustanovenie tejto zmluvy sa stane neplatným, nespôsobuje to neplatnosť ostatných zmluvne dojednaných ustanovení.
7. Zmluvné strany vyhlasujú, že si zmluvu prečítali, jej obsahu porozumeli, bez výhrad s ňou súhlasia, na znak čoho pripájajú štatutárni zástupcovia vlastnoručné podpisy. Ďalej prehlasujú, že im nie sú známe žiadne skutočnosti, ktoré by mohli spôsobiť neplatnosť alebo neúčinnosť tejto zmluvy voči tretím osobám a zmariť tak účel tejto zmluvy.

**Prílohy:**

Príloha č. 1: Cenník zmluvy

V Piešťanoch, dňa: 29.11.2021 V Liptovskom Mikuláši, dňa: 29.11.2021

................................ ................................

Poskytovateľ: Bc.Mário Potoček – konateľ Poskytovateľ: Ing. František Ferančík – konateľ

................................

Objednávateľ: Mgr. Marcela Feriančeková, riaditeľka Liptovskej knižnice G. F. Belopotockého